**Kaliningrado** (en ruso: *Калининград*, tr. *"Kaliningrad"*, [kəlʲɪnʲɪnˈgrat] (AFI)), **Królewiec** en polaco, **Karaliaučius** en lituano, antigamente chamada **Königsberg** (pronuncia en alemán [ˈkøːnɪçsˌbɛʁk] (AFI)), é a capital da provincia rusa de Kaliningrad, enclave ruso entre Polonia e Lituania, na beira do Mar Báltico. A cidade tamén é célebre polo problema topolóxico das Sete pontes de Königsberg, resolvido por Euler no 1736.

Historia
--------

### O Königsberg alemán

O castelo de Köningsberg.
Kaliningrado foi fundada no 1255 polos Cabaleiros teutónicos baixo o nome de *Königsberg* (a montaña do rei), foi a capital da Prusia ata a unificación de Alemaña, da que pasou a formar parte. Tras a primeira guerra mundial, o territorio prusiano, xunto con Köningsberg, quedou illado do resto de Alemaña polo corredor polaco de Danzig.

Na segunda guerra mundial, libráronse duros combates nos arredores da cidade entre o Exército Vermello e as forzas alemás, que remataron coa vitoria soviética e a captura de case 100.000 soldados alemáns. No final da segunda guerra mundial a poboación sufriu severos bombardeos aliados, que foron seguidos dunha represión intensa dos soviéticos, que tentaron exterminar ou expulsar á poboación.

### Kaliningrado na Unión Soviética

Ao rematar a guerra, Köningsberg foi renomeado como *Kaliningrado* (do nome do presidente do Comité Central do Partido Comunista, Mikhaíl Kalinin), cando a URSS anexou os territorios da rexión (rexión de Kaliningrado).

Como compensación pola anexión deste territorio, Polonia anexionouse as rexións alemás de Silesia e Pomerania oriental. Á súa vez, Prusia Oriental foi dividida en dúas partes: a meridional que pasou a mans polacas, e a setentrional que foi incluída na Unión Soviética.

A maior parte dos residentes alemáns foron expulsados da cidade. A Unión Soviética seguiu entón unha política de rusificación do territorio, sen incorporar a rexión da República Socialista Soviética de Lituania. Kaliningrado foi unha das principais bases navais soviéticas do Mar Báltico, xunto con Riga e a illa de Kronstadt.

Tras a caída da Unión Soviética e a independencia de Lituania en 1991, o territorio quedou baixo a soberanía rusa e separado do resto do país.

### Kaliningrado na Federación Rusa

A catedral de Kaliningrado
Tras a caída da Unión Soviética e a independencia de Lituania no 1991, o territorio quedou baixo a soberanía rusa e separado do resto do país. Kaliningrado converteuse entón nun enclave ruso illado do resto de Rusia, feito que se acentuou aínda máis cando Polonia e Lituania ingresaron na OTAN e máis tarde na Unión Europea. Por estas razóns todos os rusos desta rexión que queren pasar ao resto de Rusia teñen que facelo a través de países membros da OTAN e da UE que lles esixen un visado. O primeiro ministro ruso Vladimir Putin declarou que este requirimento de visado era unha violación da soberanía rusa; ademais, propuxo a creación dunha zona de libre comercio na rexión, para converter Kaliningrado no "Hong Kong do Báltico". Pouco despois, Rusia e Lituania chegaron a un acordo: os rusos que desexen cruzar Lituania recibirán un permiso especial para cruzar as fronteiras ruso-lituanas.

No 2004, Alemaña estableceu a súa primeira misión diplomática na cidade, feito que é interpretado como un símbolo de confianza entre Alemaña e a Federación Rusa.

En xullo de 2007, o viceprimeiro ministro de Rusia Sergéi Ivánov declarou que se os Estados Unidos despregaban un sistema de defensa contra mísiles en Polonia, despregaríanse armas nucleares en Kaliningrado. Kaliningrado é unha importante base naval para Rusia, xa que é o único porto ruso no mar Báltico no que as augas non se conxelan durante o invierno.

Cidades irmandadas
------------------

Kaliningrado está irmandada con:

|  |  |  |
| --- | --- | --- |
| * Alemaña Lichtenberg
* Alemaña Kiel
* Alemaña Rostock
* Alemaña Bremerhaven
* Alemaña Hamburgo
* Gyumri
* Belarús Minsk
* Belarús Goradnia
* Dinamarca Aalborg
* Norfolk
 | * Finlandia Turku
* Países Baixos Assen
* Países Baixos Groninga
* Cork
* Italia Forlì
* Lituania Kaunas
* Lituania Klaipėda
* Lituania Panevėžys
* Lituania Šiauliai
* Polonia Elbląg
 | * Polonia Olsztyn
* Polonia Gdansk
* Polonia Gdynia
* Polonia Białystok
* Polonia Toruń
* Polonia Łódź
* Polonia Racibórz
* Polonia Zabrze
* Southampton
* Kalmar
 |

Notas
-----

1. ↑  Acordo sobre Kaliningrado. *BBC Mundo*. Consultado o 16/02/2008.
2. ↑  Germany starts Kaliningrad link. *BBC News*. Consultado o 16/02/2008.
3. ↑  Rusia ameaza de novo con mísiles. *BBC Mundo*. Consultado o 16/02/2008.

Véxase tamén
------------

|  |  |
| --- | --- |
|  | A Galipedia ten un portal sobre: ***Rusia*** |


|  |  |
| --- | --- |
|  | Wikimedia Commons ten máis contidos multimedia na categoría:  ***Kaliningrado*** |

### Outros artigos

* Óblast de Kaliningrado

|  |  |
| --- | --- |
| Control de autoridades | 
* Wd: Q1829
* WorldCat
* VIAF: 145427148
* BNF: 153803910
* BRE: 2035791
* EBID: ID
* FAST: 1313143
* GeoNames: 554234
* GND: 4031541-1
* LCCN: n81086433
* MusicBrainz: ID
* NDL: 01111417
* NKC: ge151717
* OSM: 1674442
* SELIBR: 237709
* SUDOC: 02752809X

 |